I dag ble det kjent at Islamsk Råd Norge (IRN) har ansatt en kvinne som bærer det ansiktsdekkende sløret nikab til å drive kommunikasjonsarbeid.

Mahmoud Farahmand er leder av organisasjonen Likestilling, integrering, mangfold (LIM), en ikke-statlig organisasjon som arbeider for å fremme integrering. Farahmand er også stortingskandidat for Høyre i Telemark, og nå går han hardt ut mot egen regjering som gir penger til organisasjonen.

– Ikke samfunnets ansvar å sponse ekstremisme

Kritikken fra Farahmand kommer etter ansettelsen av Leyla Hasic (32) i Islamsk Råd Norge (IRN). Foto: Heidi Fjørtoft Klokk / NRK

– Departementet må vurdere hvordan de bruker sine midler. Jeg er for trosfrihet, men det er ikke samfunnets ansvar å sponse ekstremisme eller organisasjoner som bidrar til splittelse mer enn noe annet, sier han.

Farahmand ber nå kulturministeren om å stille tydeligere krav til trossamfunn. Han legger også til at Den norske kirke for lengst har forlatt de linjene han mener Islamsk Råd Norge nå er i ferd med å innføre.

– Vi hadde heller ikke akseptert slike holdninger fra kirken. De er underlagt visse krav om likestilling og likeverd, sier han.

Farahmand mener ansettelsen av Leyla Hasic (32) som administrasjonskonsulent i IRN sender et klart signal om hva rådet står for.

– Dette kan anses som misbruk av offentlige midler. Det er tydelig at Islamsk Råd Norge har ventet med å ansette en person til de har fått midler. Kulturministeren bør vurdere å trekke tilbake støtten og stille betydelig klarere krav til alle trossamfunn, inkludert Islamsk Råd Norge.

Også Venstres Abid Raja har reagert negativt på ansettelsen.

– Jeg er dypt skuffet over IRNs fremferd. Dette er uklokt og undergraver det tillitsforhold muslimer selv er avhengig av å bygge opp mot øvrige norske samfunn, skriver Raja i en SMS til NRK.

Kulturministeren vil se på saken

Kulturminister Linda Hofstad Helleland (H) sier til NRK at Farahmands innspill er godt.

– Islamsk Råd Norge skulle ansette en person for å bidra til å styrke sitt arbeid med å bygge bro og forståelse mellom muslimer og ikke-muslimer. Det å ansette en person som bruker nikab tror jeg ikke akkurat bidrar til det, sier kulturministeren.

I en Facebook-post har kulturministeren kritisert ansettelsen.

Foto: Skjermdump

Helleland sier hun nå kommer til å se på midlene som er utbetalt og statstilskuddet til Islamsk Råd Norge, for deretter å komme tilbake til saken.

Til TV2 sier generalsekretær Mehtab Afsar i Islamsk Råd Norge (IRN) at Leyla Hasic ikke skal fronte organisasjonen utad. Han avviser også kritikken av ansettelsen.

Det har ikke lyktes NRK å få en kommentar fra Islamsk Råd Norge i dag.